બાંગ્લાદેશમાંથી ભારતમાં લોકોનાં આવાગમનનું એક કારણ જીવનનિર્વાહ છે. સરહદોની સુરક્ષામાં અખત્યાર થતી સુસ્તી અને કેટલેક અંશે ભ્ર્રષ્ટ તંત્રને કારણે બાંગ્લાદેશ અને પાકિસ્તાનમાંથી પણ લોકો જીવનનિર્વાહનું સાધન મેળવવા ભારતમાં પ્રવેશતાં હોય છે. ગેરકાયદે ઇમિગ્રન્ટ્સનો પ્રશ્ન પશ્ચિમ બંગાળ કે આસામ સુધી સીમિત નથી પરંતુ દેશનાં પાટનગર દિલ્હી સહિત દેશના અનેક વિસ્તારમાં ગેરકાયદે ઇમિગ્રન્ટ્સની હાજરી છે. ઇમિગ્રન્ટ્સની વસતી ભારતીય નાગરિકો પોતાના જીવનનિર્વાહ માટે જે હાથમજૂરી, સેમિ-સ્કિલ્ડ કે સ્કિલ્ડ જોબ મેળવી શકે તેના પર કાતર મૂકે છે, એટલું જ નહીં પણ કાયદો અને વ્યવસ્થાના પ્રશ્નો પણ સર્જે છે. ગેરકાયદે ઇમિગ્રન્ટ્સ કામ મળવામાં નિષ્ફળ જતાં જ અપરાધ કરવા પ્રેરાય છે. ૧૯૭૧માં બાંગ્લાદેશનો જન્મ થયો ત્યારથી પૂર્વ સરહદેથી સતત બાંગ્લાદેશીઓનો પ્રવાહ ભારતમાં ઠલવાતો રહ્યો છે. આ ગેરકાયદે ઇમિગ્રન્ટ્સ ગંભીર ખતરા સર્જે છે. આસામ તેથી સૌથી વધુ પીડિત છે.